গণতন্ত্রকে যে মুখথুবড়ে ফেলা হয়েছিল, তা থেকে আজো গণতন্ত্র উঠে দাঁড়াতে পারেনি। সুযোগ নিয়ে দেশে অসাংবিধানিক শাসনের সূচনা হয়েছিল। তখন গণতান্ত্রিক বিধিব্যবস্থার বিপর্যয় শুরু হয়েছে। গণতান্ত্রিক প্রতিষ্ঠানগুলো সংগঠিত হতে পারেনি। স্বাধীনতার পর বাংলাদেশের নতুন সরকার তাদের শাসনকাল অত্যন্ত চমৎকারভাবে শুরু করেছিল। স্বল্পসময়ের মধ্যে একটি সংবিধান রচনা করা হয়েছিল। নবীন রাষ্ট্রের সেই সংবিধান দেশে-বিদেশে প্রশংসা কুড়িয়েছে। তখন সংসদীয় গণতন্ত্রের প্রবর্তন করা হয়েছিল, মৌলিক মানবাধিকার নিশ্চিত করা হয় এবং নিবর্তনমূলক কোনো বিধিবিধান সংবিধানে সন্নিবেশিত হয়নি। একটি আদর্শ গণতান্ত্রিক রাষ্ট্রের নাগরিক হিসেবে এ জনপদের মানুষের যাত্রা শুরু হয়েছিল। কিন্তু দুর্ভাগ্য, এমন শুভযাত্রা স্থায়ী হয়নি। কয়েক বছরের মাথায়, ১৯৭৫ সালে এ যাত্রা থেমে যায়। এরপর বাংলাদেশের ইতিহাসে এক দুঃখজনক অধ্যায়ের সূচনা হলো। সেই যে পা পিছলে দেশ গণতন্ত্রের পথ থেকে সটকে পড়ে, তারপর আর সেই ধারায় ফিরে যাওয়া সম্ভব হয়নি। প্রধানত রাজনীতিকদের ব্যর্থতার কারণে গণতন্ত্র অগ্রসর হতে পারেনি। সামগ্রিক অর্থে, গণতন্ত্র যে একটি ব্যাপক বোধের বিষয়, সে উপলব্ধি আমাদের মাঝে জাগ্রত হয়নি। সে কারণে বিগত প্রায় অর্ধশত বছরেও গণতান্ত্রিক প্রতিষ্ঠানগুলো গড়ে ওঠেনি এ দেশে। আর নির্বাচন নিয়ে রয়ে গেছে শত অভিযোগ।